**Óscar Isaac Hernández Estrada** (sündinud 9. märtsil 1979 Guatemalas) on Ameerika Ühendriikide näitleja. Isaac on tuntud oma mitmekülgsuse poolest, sealhulgas on ta kaasa aidanud muudatustele Hollywoodis latiinode kujutamisel ja stereotüüpide murdmisel. Ajakiri Vanity Fair valis Isaaci 2017. aastal oma põlvkonna parimaks näitlejaks ja New York Times valis ta 2020. aastal 21. sajandi 25 parima näitleja hulka. Ta on pälvinud Kuldgloobuse auhinna ja Primetime Emmy auhinna nominatsiooni. 2016. aastal kuulus ta ajakirja Time koostatud maailma 100 mõjukaima inimese nimekirja.[*viide?*]

Guatemalas sündinud Isaac kolis koos perega imikueas Ameerika Ühendriikidesse. Teismelisena liitus ta punkbändiga, mängis näitemängudes ja tegi oma filmidebüüdi kõrvalises rollis. Juilliardi kooli vilistlane Isaac tegi suure osa oma 2000. aastate filmirollidest kõrvalosatäitjana. Tema esimene suur roll oli Josephi tegelaskuju piiblidraamas "Sünnilugu" (2006) ja ta võitis Austraalia filmis "Balibo" (2009) José Ramos Horta karakteri kehastamise eest AACTA parima meeskõrvalosatäitja auhinna. Pärast tunnustuse pälvimist filmide "Robin Hood" (2010) ja "Drive" (2011) kõrvalosa mängimise eest saavutas Isaac läbimurde lauljarolliga muusikalises draamas "Lleywn Davise ballaad" (2013), mis tõi talle Kuldgloobuse nominatsiooni.[*viide?*]

Isaaci karjäär jätkus peaosade täitmisega nii krimidraamas "Vägivaldseim aasta" (2014), põnevusfilmis "Ex Machina" (2015) kui ka superkangelaste filmis "X-Mehed: Apokalüpsis" (2016). Temast sai ülemaailmne staar Poe Dameroni rolliga "Tähesõdade" triloogias (2015–2019). Isaac on mänginud ajaloolises draamas "Lõplik lahendus" (2018), ulmefilmides "Häving" (2018) ja "Düün" (2021) ning krimidraamas "Kaardimängur" (2021). Televisioonis oli ta peaosas kolmes minisarjas: "Näita mulle kangelast" (2015), mille eest ta võitis Kuldgloobuse auhinna, "Stseenid ühest abielust" (2021) ja Marveli Kinouniversumi (MCU) sarjas "Moon Knight" (2022). Tema lavatööde hulka kuuluvad nimirollid lavastustes "Romeo ja Julia" (2007) ja "Hamlet" (2017).[*viide?*]

Varajane elu
------------

Óscar Isaac Hernández Estrada sündis 9. märtsil 1979 Guatemala linnas. Tal on guatemalalasest ema María Eugenia Estrada Nicollele ja kuubalasest isa Óscar Gonzalo Hernández-Canole, kes on kopsuarst. Tal on vanem õde, kliimateadlane Nicole, ja noorem vend, ajakirjanik Mike. Kui Isaac oli viiekuune, immigreerus ta perekond Ameerika Ühendriikidesse ning nad kolisid sageli riigi sees, elades Baltimore'is, New Orleansis ja Miamis, kuhu nad ka lõpuks püsivalt elama asusid. Isaac sai Ameerika Ühendriikide kodakondsuse 2006. aastal. Tal on vanaisa poolt juured ka Prantsusmaal ja ta kirjeldab end kui "paljude asjade suurt segu". Isaac räägib inglise ja hispaania keelt.

Religioosses majapidamises üles kasvanud Isaac oli mässumeelne laps ja talle meeldis koolis probleeme tekitada. "Ma panin jõusaalis tulekustuti käima, rikkusin seinamaali, lihtsalt lollid teod," meenutas ta ühes 2015. aasta intervjuus. Ühel hetkel pidi õpetaja tema laua ülejäänud klassiruumist papitükiga eraldama. Lõpuks visati Isaac koolist välja. 1992. aastal hävitas orkaan Andrew tema perekonnakodu Miamis. Umbes sel ajal lahutasid ta vanemad abielu ja ta kolis koos oma emaga Palm Beachi, kus õppis avalikus keskkoolis. Isaacile meeldis tema uus kool ja ta osales ka poistebändis. Ta õppis muusikat, mängis kitarri ja jätkas kodufilmide tegemist, inspireerituna Quentin Tarantino loomingust: "märulifilmid, kus on palju verd ja autosid". Isaac veetis oma muusikuaastad niinimetatud sirgjoonelist elustiili järgides.

Kuna Isaac polnud oma karjäärivalikus kindel, kaalus ta ühel hetkel merejalaväeteenistusse astumist. Tema isa ei kiitnud seda alguses heaks, kuid Isaac lasi värbajatel teda veenda. Eksami sooritanud, ütles Isaac, et soovib tegeleda sõjalise reservi lahingufotograafiaga, mida talle ei pakutud. Selle asemel õppis ta Miami Dade'i kolledžis etenduskunsti ja jätkas lavastustes näitlemist. Näitlemisega seotud tööreisil New Yorki pääses ta edukalt Juilliardi kooli õppima. Seal õppides osales ta "Macbethi" lavastuses ja töötas filmiga "Palju kära raha pärast" (2002). Isaac lõpetas Juilliardi kooli 2005. aastal.

Isiklikku
---------

Isaac on oma kuulsuse suhtes ükskõikne ja jäänud oma perega lähedaseks. New York Daily Newsi raporti kohaselt kihlus ta 2007. aastal Maria Mirandaga. Isaac on abielus Taani filmirežissööri Elvira Lindiga, kellega ta kohtus 2012. aastal ja abiellus 2017. aastal. Neil on kaks poega: Eugene (sündinud 2017) ja Mads (sündinud 2019). Ta elab Brooklynis Williamsburgis.

Viited
------

1. ↑  Alonso, Por Begoña (1. aprill 2022). "¿Quién es Oscar Isaac, protagonista de 'Caballero Luna' (Disney+) y el actor más buscado del momento?". *Elle* (Euroopa hispaania). Originaali arhiivikoopia seisuga 25. mai 2022. Vaadatud 25. mail 2022.
2. ↑  Lee, Ray (16. september 2021). "《沙丘》奧斯卡伊薩克將成為下一位漫威英雄？10點重新認識「雷托公爵」奧斯卡伊薩克". *Harper's Bazaar*. Originaali arhiivikoopia seisuga 25. mai 2022. Vaadatud 25. mail 2022.
3. ↑  Breznican, Anthony (15. detsember 2015). "Poe Dameron meets Bro Dameron: Oscar Isaac vs. his journalist brother Mike Hernandez". *Entertainment Weekly*. Originaali arhiivikoopia seisuga 16. juuni 2020. Vaadatud 16. juunil 2020.
4. 1 2 3 4 5  Collinge, Miranda (15. november 2017). "Oscar Isaac: High Flyer". *Esquire*. Originaali arhiivikoopia seisuga 18. veebruar 2022. Vaadatud 23. mail 2022.
5. ↑  Martin, Brett (15. detsember 2015). "Oscar Isaac Talks *Star Wars: The Force Awakens*". *GQ*. Originaali arhiivikoopia seisuga 22. aprill 2022. Vaadatud 13. mail 2022.
6. ↑  "Oscar Isaac (*Inside Llewyn Davis*)". Golden Globe Awards. 23. mai 2013. Originaali arhiivikoopia seisuga 26. mai 2022. Vaadatud 25. mail 2022.
7. ↑  *Oscar Isaac on Being Bilingual*. Sirius XM. 14. märts 2019. Originaali arhiivikoopia seisuga 3. november 2020. Vaadatud 5. märtsil 2021.
8. ↑  Schneller, Johanna (27. detsember 2013). "An actor's classroom punishment that led to *Llewyn Davis*". *The Globe and Mail*. Originaali arhiivikoopia seisuga 3. mai 2022. Vaadatud 25. mail 2022.
9. ↑  Crelin 2016. sfn viga: sihtkoht puudub: CITEREFCrelin2016 (spikker)
10. ↑  Bhattacharji, Alex (aprill 2015). "The Evolution of Oscar Isaac". *Details*. Originaali arhiivikoopia seisuga 10. jaanuar 2016. Vaadatud 22. mail 2022.
11. 1 2  McNulty, Bernadette (6. jaanuar 2014). "Oscar Isaac interview for *Inside Llewyn Davis*: 'I had no interest in going off the rails'". *The Daily Telegraph*. Originaali arhiivikoopia seisuga 27. mai 2022. Vaadatud 25. mail 2022.
12. ↑  King 2014. sfn viga: sihtkoht puudub: CITEREFKing2014 (spikker)
13. ↑  "Oscar Isaac News & Biography". *Empire*. Originaali arhiivikoopia seisuga 25. mai 2022. Vaadatud 25. mail 2022.
14. ↑  "Oscar Isaac due for Miranda rites". *New York Daily News*. 30. detsember 2007. Originaali arhiivikoopia seisuga 9. juuni 2021. Vaadatud 9. juunil 2021.
15. ↑  Scheraga, Michelle (30. märts 2022). "Your Internet Boyfriend Oscar Isaac Is Married IRL! Meet His Wife Elvira Lind". *Parade*. Originaali arhiivikoopia seisuga 27. mai 2022. Vaadatud 27. mail 2022.
16. ↑  Baron, Zach (20. veebruar 2018). "Oscar Isaac Talks *Annihilation*, *Star Wars*, and the Most Turbulent Year of His Life". *GQ*. Originaali arhiivikoopia seisuga 17. veebruar 2019. Vaadatud 16. veebruaril 2019.